ยืนได้..ก็ไปต่อ
*ทฤษฎีของการลงทุนเที่ยวนี้มีหลากหลายตำราให้แมงเม่าได้ศึกษาก็จริง “โมนิก้า” ถึงไม่อยากก้าวล่วงระบบความคิดของนักเล่นกลุ่มต่าง ๆ เพราะเป้าหมายท้ายสุดของการวิชาที่ร่ำเรียนมาก็จบตรงคำว่า “กำไร” ซึ่งเป็นสุดยอดเคล็ดวิชาที่มีน้อยคนทำได้สำเร็จ จึงพยายามฉายภาพการไต่ระดับของดัชนีทีละสเต็ป เพื่อนักเล่นจะได้ใช้เป็นแนวทางประกอบการลงทุนไงล่ะคะ
23 ก.ย. 2561

เจาะกระดาน : โมนิก้าและทีมงาน
*ทฤษฎีของการลงทุนเที่ยวนี้มีหลากหลายตำราให้แมงเม่าได้ศึกษาก็จริง “โมนิก้า” ถึงไม่อยากก้าวล่วงระบบความคิดของนักเล่นกลุ่มต่าง ๆ เพราะเป้าหมายท้ายสุดของการวิชาที่ร่ำเรียนมาก็จบตรงคำว่า “กำไร” ซึ่งเป็นสุดยอดเคล็ดวิชาที่มีน้อยคนทำได้สำเร็จ จึงพยายามฉายภาพการไต่ระดับของดัชนีทีละสเต็ป เพื่อนักเล่นจะได้ใช้เป็นแนวทางประกอบการลงทุนไงล่ะคะ
*งานนี้ไม่ต้องคล้อยตาม “โมนิก้า” แบบไม่ลืมหูลืมตาก็ได้ แต่อยากให้เปิดใจรับฟังสิ่งที่บอกเล่ามาตลอดทั้งสัปดาห์ที่ผ่านมานั้น มีเรื่องไหนที่เป็นประโยชน์กับตัวนักเล่นบ้าง ! เดี๊ยนถึงอยากสานต่อกระบวนการทางความคิดต่อไปอีกนิดหนึ่งว่า เมื่อดัชนีสามารถยืนปิดเหนือแนวรับสำคัญ 1,750 จุดได้อย่างแข็งแกร่ง ทั้งที่เริ่มเข้าเขตซื้อมากเกินไปเป็นเวลาสองสามวัน..มันมีความหมายลึกซึ้งกว่าที่เห็นกันอยู่นะจ๊ะ
*ยิ่งเห็นดัชนียืนปิดที่ระดับ 1,756.12 จุด บวกไป 4.01 จุด ด้วยมูลค่าการซื้อขาย 7.86 หมื่นล้านบาท ยิ่งเป็นการตอกย้ำให้รู้ถึงแรงรับหุ้นเมื่ออ่อนตัวลงมามีค่อนข้างเยอะ ส่งผลให้โมเมนตัมของการลงทุนยังดูดีเหมือนเดิม ซึ่งเป็นประเด็นที่ “โมนิก้า” ค่อนข้างให้ความสำคัญ เพราะมันหมายถึงความเป็นไปได้ที่ดัชนีจะวิ่งขึ้นไปถึง 1,800 จุดไม่ไกลเกินเอื้อม จึงต้องกระโจนใส่ให้สุดซอยหลังดัชนีผ่านการเขย่าแรง ๆ นะจะบอกให้
*เหมือนกับในรายของ BANPU เคลื่อนตัวในรูปแบบ W-Shape เป็นเวลานานหลายเดือน จึงเห็นรายการลากขึ้นยอดเดิม ก่อนจะทุบลงมาที่โลว์เดิมเป็นประจำ “โมนิก้า” ถึงอยากให้แมงเม่ามองจุดสูงสุดเดิมที่ 22 บาท ต่อจากนั้นลดลงมา 21.50 บาท ขณะที่จุดต่ำสุดครั้งก่อนอยู่ที่ 19.20 บาท ถัดมาอีกครั้งอยู่ที่ 18.50 บาท โดยราคาล่าสุดหุ้นยืนอยู่ที่ 19.60 บาท บวกไป 0.10 บาท หรือขึ้นไป 0.51% ด้วยมูลค่าการซื้อขาย 1.52 พันล้านบาท สื่ออะไรให้รู้เจ้าค่ะ
*เช่นเดียวหุ้นดาวเด่นแห่งระเบียงเศรษฐกิจภาคตะวันออก WHA อาจมีวงรอบคล้ายกับรายข้างต้นทุกอย่าง แต่ก็มีจุดหนึ่งที่ไม่เหมือนกันอยู่ตรงที่หุ้นไม่ได้ทำจุดต่ำสุดใหม่ “โมนิก้า” ถึงมองการขึ้นมายืนใกล้ยอดเดิมแถวบริเวณ 4.40 บาท เป็นจังหวะที่น่ารักน่าลุ้นเหลือเกิน หลังหุ้นขึ้นมายืนปิดที่ 4.32 บาท บวกไป 0.04 บาท หรือขึ้นไป 0.93% ด้วยมูลค่าการซื้อขาย 900.77 ล้านบาท มันหมายถึงมีคนติดตามผลงานอย่างใกล้ชิดนะจ๊ะ
*คล้ายกับกรณีของ CKP ทะยานขึ้นต่อเนื่องมา 4 วันติดจนถึงไปทำ new high นับตั้งแต่เข้าตลาดหุ้นมาเมื่อ 5 ปีก่อน ล่าสุดปรับตัวลดลงมาที่ระดับ 5 บาท ลบไป 0.05 บาท หรือลงไป 0.99% ด้วยมูลค่าการซื้อขาย 469.67 ล้านบาท แต่ “โมนิก้า” มองเป็นช็อตที่ยังเล่นต่อได้ยาว ๆ เพราะมูลค่าเหมาะสมที่เกจิอาจารย์ดังให้ไว้ในเที่ยวนี้ค่อนข้างสูง จึงกลายเป็นหุ้นที่น่าตามไปดูใกล้ ๆ มากสุดในขณะนี้นะจ๊ะ
*ส่วนที่ออกไปในโทนโป้งเดียวจอดอย่างเจ้าจำปี THAI ยังคงเป็นตัวอันตรายสำหรับพวกโลกสวย เพราะธรรมชาติของหุ้นสายการบินไม่เคยยืนระยะได้ยาว ๆ เลยสักที บวกกับสิ่งที่ทุกคนคาดหวังเกี่ยวกับตัวเลขกำไรแบบยั่งยืน เจ้าจำปีไม่เคยทำได้สักที “โมนิก้า” ถึงมองการเด้งขึ้นมาปิดที่ 14.70 บาท บวกไป 1.30 บาท หรือขึ้นไป 9.70% ด้วยมูลค่าการซื้อขาย 1.10 พันล้านบาท น่าจะเป็นเพียงการเด้งแล้วเลิก เพราะหุ้นมาด้วยฟิลลิ่งล้วน ๆ นะตัวเอง
*เช่นเดียวกับการเด้งขึ้นของ WORK ภายใต้การกุมบังเหียนของ “เสี่ยตา” น่าจะเป็นการเด้งกลับขึ้นไปหายอดเก่าแถวบริเวณ 50 บาทมากกว่า บวกกับเมื่อดูตามไซเคิลธุรกิจที่เกิดขึ้นเที่ยวนี้ทำให้รู้ว่า น่าจะเลยจุดพีกของการทำธุรกิจมาแล้ว “โมนิก้า” ถึงมองการวิ่งขึ้นมาปิดที่ 43.25 บาท บวกไป 1.25 บาท หรือขึ้นไป 2.98% ด้วยมูลค่าการซื้อขาย 350.36 ล้านบาท คงเหลือแก๊ปให้เล่นอีกนิดหน่อยเท่านั้น..เชื่อหัวน้องโมเถอะ !
*ส่วนรายที่พุ่งทะยานอย่างแข็งแกร่ง และมีสตอรี่ดีหล่อเลี้ยงไม่ขาดสายอย่าง KTC ก็เป็นช็อตที่นักลงทุนแห่ตามไปดูกันอย่างคับคั่ง เพราะถ้าคิดแบบชั้นเดียวเชิงเดียว หุ้นก็ควรขึ้นไปยืนแถว 40 บาท ซึ่งเป็นการเทียบจากกำไรต่อหุ้นครึ่งปีแรกทำได้เกือบ 1 บาท ขณะที่ครึ่งปีหลังเป็นช่วงของไฮซีซั่นก็น่าจะทำได้อีก 1 บาท รวมทั้งปี 2561 ทำได้ 2 บาทต่อหุ้น เมื่อเทียบกับ P/E 20 เท่า หุ้นก็ควรขึ้นไปยืนอยู่ตรงนั้นจริงไหม ? จึงไม่ต้องแปลกใจที่หุ้นขึ้นมาปิดที่ 35.50 บาท บวกไป 1.50 บาท หรือขึ้นไป 4.41% ด้วยมูลค่าการซื้อขาย 1.02 พันล้านบาทหรอกค่ะ
*สำหรับหุ้นไซซ์เล็กเคาะขวามัน ๆ “โมนิก้า” คงมองไปที่หุ้น MVP หลังทะยานขึ้นมายืนที่ 3.10 บาท บวกไป 0.06 บาท หรือขึ้นไป 1.97 % ด้วยมูลค่าการซื้อขาย 127.96 ล้านบาท มันเป็นช็อตที่ทำให้รู้ว่า หุ้นตัวนี้ต้องมีดีอะไรบางอย่างซ่อนไว้ บรรดาขาลุยถึงเคาะขวากันสนุกสนาน บวกกับไซเคิลของหุ้นออกไปในโทน V-Shape อย่างชัดเจน น้องโมเลยมีความสนใจหุ้นตัวนี้มากขึ้นไงล่ะคะ